লরেইন ব্রাকো

**লরেইন ব্রাকো** (; জন্ম: ২ অক্টোবর ১৯৫৪) হলেন একজন মার্কিন অভিনেত্রী। তিনি এইচবিওর ধারাবাহিক *[[দ্য সোপরানোস]]*-এ ডক্টর জেনিফার মেলফি এবং মার্টিন স্কোরসেজির ১৯৯০ সালের চলচ্চিত্র *[[গুডফেলাস]]*-এ ক্যারেন ফ্রিডম্যান হিল চরিত্রে অভিনয়ের জন্য সর্বাধিক পরিচিত। *দ্য সোপরানোস* ধারাবাহিক তার অভিনয়ের জন্য তিনি শ্রেষ্ঠ অভিনেত্রী বিভাগে তিনটি প্রাইমটাইম এমি পুরস্কার (১৯৯৯, ২০০০, ২০০১) ও শ্রেষ্ঠ পার্শ্ব অভিনেত্রী বিভাগে একটি এমি পুরস্কার (২০০৭); এবং শ্রেষ্ঠ অভিনেত্রী বিভাগে তিনটি করে গোল্ডেন গ্লোব পুরস্কার (২০০০, ২০০১, ২০০২) ও স্ক্রিন অ্যাক্টরস গিল্ড পুরস্কারের (২০০০, ২০০২, ২০০৩) মনোনয়ন লাভ করেন। *গুডফেলাস* চলচ্চিত্রে তার কাজের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার ও গোল্ডেন গ্লোব পুরস্কারের মনোনয়ন লাভ করেন। ১৯৯২ সালে *মেডিসিন ম্যান* ও *ট্রেসেস অব রেড* চলচ্চিত্রে তার কাজের জন্য তিনি সবচেয়ে বাজে অভিনেত্রী বিভাগে রাসবেরি পুরস্কারের মনোনয়ন লাভ করেন।

## প্রারম্ভিক জীবন
ব্রাকো ১৯৫৪ সালের ২রা অক্টোবর নিউ ইয়র্ক সিটির ব্রুকলিন বরার পার্শ্ববর্তী বে রিজে জন্মগ্রহণ করেন। তার মাতা আইলিন (কুমারী নাম: মলিনো) এবং পিতা সালভাতোর এস. ব্রাকো সিনিয়র। তার বোন এলিজাবেথ ব্রাকো একজন অভিনেত্রী এবং ভাই সাল্ভাতোর জুনিয়র। তার পিতা ইতালীয় বংশোদ্ভূত, অন্যদিকে তার মাতা ইংল্যান্ডে জন্মগ্রহণ করেন ও তার পূর্বপুরুষদের কিছু অংশ ফরাসি ছিলেন। দ্বিতীয় বিশ্বযুদ্ধের সময় তার পিতামাতার পরিচয় হয় এবং ১৯৪৬ সালে হ্যাম্পশায়ারের অ্যান্ডোভারে তাদের বিয়ে হয়। আইলিন সাল্ভাতোরের সাথে যুদ্ধ-বিধস্ত বধূ হয়ে মার্কিন যুক্তরাষ্ট্রে পাড়ি জমান। ব্রাকো নিউ ইয়র্কের হিকসভিলে ও চতুর্থ শ্রেণি থেকে লং আইল্যান্ডে বেড়ে ওঠেন। তিনি ১৯৭২ সালে হিকসভিল হাই স্কুল থেকে পড়াশোনা সম্পন্ন করেন।

## কর্মজীবন
মার্টিন স্কোরসেজির অপরাধ নাট্যধর্মী চলচ্চিত্র *[[গুডফেলাস]]* (১৯৯০)-এ ক্যারেন ফ্রিডম্যান হিল চরিত্রে অভিনয়ের মধ্য দিয়ে ব্রাকোর কর্মজীবনের সবচেয়ে বড় সফলতা আসে। এই কাজের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার ও গোল্ডেন গ্লোব পুরস্কারের মনোনয়ন লাভ করেন। তিনি শ্রেষ্ঠ পার্শ্ব অভিনেত্রী বিভাগে লস অ্যাঞ্জেলেস ফিল্ম ক্রিটিকস অ্যাসোসিয়েশন পুরস্কার ও শিকাগো ফিল্ম ক্রিটিকস অ্যাসোসিয়েশন পুরস্কার অর্জন করেন। ১৯৯২ সালে *মেডিসিন ম্যান* ও *ট্রেসেস অব রেড* চলচ্চিত্রে তার কাজের জন্য তিনি সবচেয়ে বাজে অভিনেত্রী বিভাগে গোল্ডেন রাসবেরি পুরস্কারের মনোনয়ন লাভ করেন। এরপর তিনি *রেডিও ফ্লাইয়ার* (১৯৯২), *হ্যাকার্স* (১৯৯৫), *[[দ্য বাস্কেটবল ডায়েরিজ (চলচ্চিত্র)|দ্য বাস্কেটবল ডায়েরিজ]]* (১৯৯৫) ও *রাইডিং ইন কার্স উইথ বয়েজ* (২০০১) চলচ্চিত্রে অভিনয় করেন।

এইচবিওর ধারাবাহিক *[[দ্য সোপরানোস]]*-এর অডিশন প্রক্রিয়ার সময় নির্মাতা ডেভিড চেজ চেয়েছিলেন ব্রাকো প্রধান নারী চরিত্র কারমেলা সোপরানো চরিত্রের জন্য অডিশন দিবেন। তবে ব্রাকো পাণ্ডুলিপিটি পড়েন এবং ডক্টর জেনিফার মেলফি চরিত্রের প্রতি আকৃষ্ট হন। তিনি ভিন্ন কিছু করার চেষ্টা করতে চেয়েছিলেন এবং মনে করেছিলেন যে উচ্চশিক্ষিত ডক্টর মেলফি চরিত্রটি তার জন্য অধিক চ্যালেঞ্জিং হবে।  ব্রাকো তার সক্ষমতার কথা বিবেচনা করে এবং এই চরিত্রে অভিনয় করার ইচ্ছাপোষণ করে চেজের সাথে সাক্ষাৎ করেন এবং তাকে মেলফি চরিত্রে কাজের সুযোগ দেওয়ার ব্যাপারে কথা বলেন। এই চরিত্রে অভিনয় করে তিনি ১৯৯৯, ২০০০ ও ২০০১ সালে তিনবার নাট্যধর্মী ধারাবাহিকে সেরা প্রধান অভিনেত্রী বিভাগে প্রাইমটাইম এমি পুরস্কার, ২০০০, ২০০১ ও ২০০২ সালে তিনবার নাট্যধর্মী টিভি ধারাবাহিকে শ্রেষ্ঠ অভিনেত্রী বিভাগে গোল্ডেন গ্লোব পুরস্কার অর্জন করেন। তিনি তার সহশিল্পী এডি ফ্যালকোর নিকট ১৯৯৯ ও ২০০১ সালে এমি পুরস্কার ও ২০০০ সালে গোল্ডেন গ্লোব পুরস্কারে পরাজিত হন। এরপর তিনি ২০০৭ সালে নাট্যধর্মী ধারাবাহিকে সেরা পার্শ্ব অভিনেত্রী বিভাগে প্রাইমটাইম এমি পুরস্কারের মনোনয়ন লাভ করেন এবং এইবারও তার *দ্য সোপরানোস*-এর সহশিল্পী এইডা টারটুরোর নিকট হেরে যান।

## ব্যক্তিগত জীবন
ব্রাকো ১৯৭৯ সালে ফরাসি দানিয়েল গেরারকে বিয়ে করেন। ১৯৮২ সালে তাদের বিবাহবিচ্ছেদ ঘটে। তাদের কন্যা অভিনেত্রী মার্গো গেরার।

অভিনেতা হার্ভি কাইটেলের সাথে ব্রাকোর ১২ বছর সম্পর্ক ছিল। তাদের কন্যা স্টেলা কাইটেল ১৯৮৫ সালে জন্মগ্রহণ করেন। ব্রাকো ও কাইটেল স্টেলাকে নিয়ে দীর্ঘ মামলায় লিপ্ত ছিলেন, যার ফলে ব্রাকো হতাশাগ্রস্থ হয়ে পড়েন এবং ২ মিলিয়ন মার্কিন ডলার আইনী ফি পান।

১৯৯৪ সালে অভিনেতা এডওয়ার্ড জেমস অলমসের সাথে ব্রাকোর দ্বিতীয় বিবাহ হয়। ২০০২ সালে তাদের বিবাহবিচ্ছেদ ঘটে।

ব্রাকো শোটোকান কারাতে অনুশীলন করেন। ২০১৫ সালে তিনি *টু দ্য ফুলেস্ট: দ্য ক্লিন আপ ইওর অ্যাক্ট প্ল্যান টু লুজ ওয়েট, রিজুভেনেট, অ্যান্ড বি দ্য বেস্ট ইউ ক্যান বি* শীর্ষক একটি বই লিখেন।

## তথ্যসূত্র

## বহিঃসংযোগ

* 
* 
* 

বিষয়শ্রেণী:১৯৫৪-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২০শ শতাব্দীর মার্কিন অভিনেত্রী
বিষয়শ্রেণী:২১শ শতাব্দীর মার্কিন অভিনেত্রী
বিষয়শ্রেণী:ইংরেজ বংশোদ্ভূত মার্কিন ব্যক্তি
বিষয়শ্রেণী:ইতালীয় বংশোদ্ভূত মার্কিন ব্যক্তি
বিষয়শ্রেণী:ফরাসি বংশোদ্ভূত মার্কিন ব্যক্তি
বিষয়শ্রেণী:ব্রিটিশ বংশোদ্ভূত অভিনেত্রী
বিষয়শ্রেণী:নিউ ইয়র্কের অভিনেত্রী
বিষয়শ্রেণী:নিউ ইয়র্কের (অঙ্গরাজ্য) ডেমোক্র্যাট
বিষয়শ্রেণী:নিউইয়র্ক (অঙ্গরাজ্যের) নারী মডেল
বিষয়শ্রেণী:ফ্রান্সে মার্কিন প্রবাসী
বিষয়শ্রেণী:মার্কিন কণ্ঠাভিনেত্রী
বিষয়শ্রেণী:মার্কিন চলচ্চিত্র অভিনেত্রী
বিষয়শ্রেণী:মার্কিন টেলিভিশন অভিনেত্রী
বিষয়শ্রেণী:ইতালীয় বংশোদ্ভূত অভিনেত্রী
বিষয়শ্রেণী:২০শ শতাব্দীর মার্কিন নারী ক্রীড়াবিদ